24.03.2019 / 22:03
Пасля затрымання Дашкевіча яго цяжарная жонка засталася адна з дваімі малымі дзецьмі 27
У няпростай сітуацыі апынулася мінчанка Наста Дашкевіч пасля затрымання яе мужа, Змітра. Яна на трэцім трыместры цяжарнасці, вось-вось мае нарадзіцца дачка. І пры гэтым яна засталася адна з дваімі малымі дзецьмі.
Прадпрымальнікі і грамадскія лідары Дашкевічы гадуюць Мару, якой 4 гады і 9 месяцаў, і Давыда, якому 3 гады. Іх фірма па вырабе мэблі «Цесляры» была адным з галоўных фундатараў канцэрта на 100-годдзе БНР і вырабіла 70 крыжоў для мемарыялу ў Курапатах.
Насце цяпер дапамагае бацька, яе мама памерла, як і мама Змітра. Дзеці Дашкевічаў ужо ходзяць у садок. Дакладней, ездзяць: найбліжэйшы беларускамоўны садок знаходзіцца прыкладна за 10 кіламетраў ад месца іх жыхарства.
Змітра Дашкевіча затрымалі, пасля таго як на канцэрце на Дзень Волі, які прайшоў каля кінатэатра «Кіеў», ён выступіў з рэзкай прамовай. Ён з'едліва павіншаваў са святам нават душыцеляў свабоды і ворагаў незалежнасці. Ён таксама нагадаў пра злачынствы савецкага рэжыму.
Пасля 22:00 стала вядома, што Зміцер у Ізалятары часовага ўтрымання на Акрэсціна і, імаверна, у панядзелак будзе суд у Цэнтральным раёне (Кірава, 21).
Права на свабоду слова і свабоду сходу ў Беларусі моцна абмежаванае, хоць фармальна гарантуецца Канстытуцыяй.
Сяргей Гезгала; фота са старонкі Змітра Дашкевіча ў фэйсбуку